หุ้น,น้ำมัน,ทองสหรัฐปิดลบ
ดาวโจนส์ปิดลบ 48.69 จุด เหตุหุ้นแอปเปิลร่วง ทองคำลดลง 10.60 ดอลล่าร์  ส่วนน้ำมันลบ 63 เซนต์
31 ส.ค. 2559

ดาวโจนส์ปิดลบ 48.69 จุด เหตุหุ้นแอปเปิลร่วง ทองคำลดลง 10.60 ดอลล่าร์  ส่วนน้ำมันลบ 63 เซนต์ 
ดัชนีเฉลี่ยอุตสาหกรรมดาวโจนส์ปิดที่ 18,454.30 จุด ลดลง 48.69 จุด หรือ -0.26% ดัชนี แนสแดค ปิดที่ 5,222.99 จุด ลดลง 9.34 จุด หรือ -0.18% ดัชนี เอสแอนด์พี 500 ปิดที่ 2,176.12 จุด ลดลง 4.26 จุด หรือ -0.20%
ภาวะการซื้อขายในตลาดหุ้นนิวยอร์กได้รับแรงกดดันจากการร่วงลงของหุ้นแอปเปิล โดยในระหว่างวันนั้น หุ้นแอปเปิลดิ่งลงกว่า 1% ก่อนที่จะปิดตลาดลดลง 0.8% หลังจากคณะกรรมาธิการยุโรป (EC) มีคำสั่งให้แอปเปิลจ่ายเงิน 1.3 หมื่นล้านยูโร (1.45 หมื่นล้านดอลลาร์) เป็นค่าภาษีย้อนหลัง บวกดอกเบี้ย ให้แก่รัฐบาลไอร์แลนด์ หลังพบว่าทางบริษัทได้รับประโยชน์ด้านภาษีจากรัฐบาลไอร์แลนด์ที่ผิดกฎระเบียบของสหภาพยุโรป (EU)  เป็นเวลาถึง 11 ปี
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนตุลาคม ลดลง 63 เซนต์ ปิดที่ 46.35 ดอลลาร์ต่อบาร์เรล ส่วนเบรนต์ทะเลเหนือลอนดอนงวดส่งมอบเดือนเดียวกัน ลดลง 89 เซนต์ ปิดที่ 48.37 ดอลลาร์ต่อบาร์เรล
ราคาทองคำตลาดโคเม็กซ์ ลดลง 10.60 ดอลลาร์ ปิดที่ 1,316.50 ดอลลาร์ต่อออนซ์
ภาพ เอเอฟพี